Kim Behnke (FRI), 2000-11-01:
Da Danmark skulle deltage i KFOR-styrken, havde vi den bekymring i Frihed 2000, at det kunne gå hen og blive en ubehagelig oplevelse, fordi mandatet på det tidspunkt efter vores mening var lidt usikkert.
Vi syntes også, at den situation, der var i regionen, var så ustabil, at det meget vel kunne have endt rigtig skidt.
Derfor var vores opfattelse på det tidspunkt, at vi skulle have ventet med at deltage, til der lå en mulighed for at bevare en fredssituation, og ikke, at vi skulle være så aktive i at skabe freden, som tilfældet var.
Men historien har lært os, at nok var det ikke rart, at vi fra de vestlige landes side skulle bombe for at få fred, men tilsyneladende var det nødvendigt.
Når vi påtager os den opgave at skabe en fredelig situation ved hjælp af bomber, har vi også en forpligtelse til at hjælpe til med at få ryddet op igen.
For hvis ikke vi hjælper til med oprydningen, risikerer vi, at konflikterne fortsat vil være der, og at de til tider meget krigeriske parter vil indlede deres etniske udrensninger osv. igen.
Lad mig sige det meget klart: Vi har undret os, når Dansk Folkeparti hen over sommeren har udsendt medlemsblade og alt muligt andet, hvor man har været tæt på at hylde Milosevic for, at han jo i det mindste formåede at få nedslagtet nogle muslimer.
Vi har den opfattelse, at uanset hvilken religiøs baggrund folk har, kan man aldrig forsvare etnisk udrensning eller religiøs udrensning, og derfor var vi nødt til i det moderne samfund at stoppe en type som Milosevic.
Og vi har så glædet os over, at befolkningen i Serbien nu også har stoppet Milosevics politiske virke.
Vi formåede at stoppe hans aggressive opførsel på Balkan.
Og det kan undre os, at Dansk Folkeparti har haft så svært ved at erkende, at det her var den nødvendige løsning. Nu har vi så oplevet, at der i Kosovo er blevet gennemført lokalvalg.
58 pct. eller sådan noget i den stil af stemmerne gik til LDK, og det er vel i det område nok den bedste løsning, vi kunne forestille os.
Vi er ikke så optaget af, hvor lang tid Danmark skal deltage i KFOR.
Vi er langt mere optaget af, at OSCE får en styrket rolle i området.
OSCE har med gennemførelsen af lokalvalget vist, at man har styrken til at gennemføre den slags ting.
OSCE havde brug for en succeshistorie, og det har man fået nu her.
For OSCE bliver betragtet som en part, man kan bruge, når det civile samfund skal op at stå igen, og det er nødvendigt, hvis ikke vi igen skal opleve uro i regionen.
håber vi selvfølgelig på, at ikke bare Danmark, men også de andre parter i KFOR hurtigst muligt kan komme ud af området.
Der er desværre andre opgaver, der skal løses, og specielt det danske forsvar tynges jo i de her år af den store belastning, der er med de internationale aktiviteter.
Men derfra og så til at forestille sig, at vi i dag kunne sætte en eller anden dato og så sige, at den dag skal vi trække os ud, ville være umanerlig dumt, og det vil i forhold til det internationale samfund sende et helt forkert signal.
Vi har påbegyndt en opgave.
Efter vores mening har vi også pligt til at fuldføre den.
For at gentage mig selv: Jeg håber så, at vægten fremover primært vil være på OSCE's deltagelse, og at KFOR stille og roligt kan nedtrappe sin tilstedeværelse yderligere.
Men at forestille sig, at vi i dag skulle begynde at ændre på mandatet for KFOR, eller hvad Dansk Folkeparti ellers havde forestillet sig at vi skulle gøre, finder vi vil være meget uklogt, for det vil bringe tvivl om, hvorvidt vi har tænkt os at fuldføre den opgave, vi indtil videre med succes har løst.
Så vi har langt hen ad vejen stillet os undrende over for, hvad formålet var med denne her forespørgselsdebat.
Det er selvfølgelig altid fint at få tingene diskuteret, men det rent operative i at holde denne her forespørgselsdebat har vi ikke kunnet få øje på.
Og selv om det er sjældent, at udenrigsministeren får sådan en alt for omklamrende opbakning fra vores side, må vi sige, at i det her tilfælde vil regeringen også have opbakning fra Frihed 2000 til at fortsætte den linje, der er i øjeblikket.